《渡海歌》
清代·刘伯琛

天风浩浩波茫茫，馀皇晓发趋扶桑。摐金伐鼓辞鹭岛，欻如鹍翼凌霄翔。

水天一碧渺无际，振衣四顾心彷徨。浑沦囊括包六合，千樯万楫同秕糠。

平生胸臆俗尘贮万斛，到此甫得一涤冰雪肠。管窥蠡测笑鄙陋，纵目不觉嗟望洋。

冯夷镇静飞廉藏，鼋鼍偃伏虹垂梁。方壶员峤彷佛见，蛟宫蜃市岂尽言荒唐。

徐福田横久已逝，声消迹泯谁能详。但见金乌玉蜍浴万古，呼吸近欲通天阊。

红沟水霞赭，黑沟波沸汤。鬼蝶妖蛇闇瞰伺，日星惨澹腥风飏。

嗟哉落漈之舟一往不可返，鹢首簸荡随低昂。遥从稊米辨岩谷，涉险默默邀神光。

澎湖列岛五十五，田田莲叶花中央。形胜居然控台厦，天设锁钥资岩疆。

曾闻昔年探丸客作逋逃乡，负嵎亦复骄夜郎。鳄剸犀截散乌合，天戈一指消欃枪。

方今清宴八𡉞静，献赆绝域来梯航。洪纤悉约涵万派，台飓永息波不扬。

查乘贯月一苇航，十洲三岛恣徜徉。他日归田颇足自矜炫，川渟渎渚何啻沤泡浮坳堂。

作者简介：刘伯琛，安徽桐城人。清道光九年（1829）随澎湖通判丁秉南渡澎，任记室。